มาตรฐานบัญชีสากลใหม่ไม่กระทบฐานะแบงก์ไทย
ธปท.เผยมาตรการบัญชีใหม่กระทบธุรกิจแบงก์ไม่มาก&nbsp; เนื่องจากระบบแบงก์มีการบริหารจัดการความเสี่ยงที่ดีและมีเงินกองทุนในระดับที่มีเสถียรภาพ
6 พ.ค. 2554

ธปท.เผยมาตรการบัญชีใหม่กระทบธุรกิจแบงก์ไม่มาก  เนื่องจากระบบแบงก์มีการบริหารจัดการความเสี่ยงที่ดีและมีเงินกองทุนในระดับที่มีเสถียรภาพ
น.ส.นวพร มหารักขกะ ผู้อำนวยการอาวุโส ฝ่ายกลยุทธุ์สถาบันการเงิน ธนาคารแห่งประเทศไทย(ธปท.) กล่าวว่า การบังคับใช้มาตรฐานบัญชีสากลใหม่และการปรับแบบรายงานงบการเงินตามแนวสากล เพื่อรองรับธุรกรรมใหม่ๆที่ธปท.อนุญาต และเพื่อให้สอดคล้องกับแนวปฏิบัติของสำนักงานสอบบัญชีชั้นนำของโลก ที่ทำให้ง่ายต่อการเปรียบเทียบระหว่างประเทศ ซึ่งเริ่มใช้เมื่อ 1 ม.ค.ปีนี้ ซึ่งมีผลให้อัตราส่วนทางการเงินของระบบธนาคารในช่วงไตรมาสแรกปีนี้เปลี่ยนแปลงไปบ้าง แต่ถือว่ามีผลกระทบไม่มากนัก
“ถึงมาตรฐานัญชีใหม่จะส่งผลกระทบกับธุรกิจแบงก์บ้าง แต่ไม่มาก ที่สำคัญไม่มีผลกระทบต่อเสถียรภาพของระบบธนนาคารไทย ถึงจะทำให้เงินกองทุนต่อสินทรัพย์เสี่ยง(บีไอเอส)และกำไรสะสมลดลงบ้าง แต่ถ้าดูจากบีไอเอสเฉลี่ยของระบบแบงก์ไทยเทียบกับประเทศในภูมิภาคแล้วไทยยังถือว่าอยู่ในระดับสูงประมาณ 13-15% มีเสถียรภาพ เช่นเดียวกับธนาคารต่างๆในภูมิภาคที่มักมีบีไอเอสสูงกว่าแบงกในยุโรปและอเมริกาจึงไม่มีอะไรน่าห่วงมากนัก” น.ส.นวพรกล่าว
ทั้งนี้ การปรับแบบรายงานทางการเงินตามแนวมาตรฐานสากลใหม่มีผลให้เงินกองทุนต่อสินทรัพย์เสี่ยงเฉลี่ยโดยรวมทั้งระบบลดลง จาก 16.2% เหลือ 15.8% และเงินกองทุนขั้นที่ 1(Tier 1 ratio)ลดลง จาก 12.5% เหลือ 12.1% และส่งผลให้อัตราส่วนรายได้ดอกเบี้ยสุทธิต่อสินทรัพย์เฉลี่ย(NIM)ลดลง จาก 2.8% เหลือ 2.4% และอาจมีผลทำให้กำไรสะสมลดลงบ้าง เนื่องจากต้องนำค่าใช้จ่ายด้านผลประโยชน์พนักงานที่ต้องจ่ายในอนาคตมาบันทึกด้วย แต่ก็กระทบไม่มากและจะเป็นเพียงระยะสั้นในไตรมาสแรกปีนี้เท่านั้น จากนี้ระบบก็จะเข้าสู่ปกติไม่มีการเปลี่ยนแปลงมากเหมือนที่ปรับใช้ครั้งแรกเช่นนี้